**Sjeverni Kaap** (afrikaans: *Noord-Kaap*, tswana: *Kapa Bokone*, xhosa: *Mntla-Koloni*, engleski: *Northern Cape*) je jedna od devet provincija Južnoafričke Republike, koja se nalazi na zapadu države uz obale Atlanskog oceana. Glavni i najveći grad provincije je Kimberley.

Provincija Sjeverni Kaap je dio nekadašnje puno veće provincije Kaap koja je ukinuta nakon prvih slobodnih općih izbora u zemlji1994. i rušenja apartheida, te podijeljena na tri provincije Zapadni Kaap, Istočni Kaap i Sjeverni Kaap.

Geografske karakteristike
-------------------------

Sjeverni Kaap se prostire na 372 889 km²  i površinom je najveća južnoafrička provincija. Ona sa sjevera graniči sa Namibijom i Botswanom, sa istoka sa provincijama Sjeverozapad, Slobodna Država i Istočni Kaap, sa juga i jugozapada graniči sa provincijom Zapadni Kaap a sa zapada joj je granica Atlanski ocean.

Najveći dio provincije (polovica istoka i jugozapad) leži na bezvodnoj visoravni Highveld na prosječnoj nadmorskoj visini od 1 500 m, koja se postepeno uzdiže do 1 900 m kod masiva Veliki odron uz južne granice provincije.

Na sjeverozapadu se prostire pustinja sa pješčanim dinama kod nacionalnog parka Kgalagadi, kojim zajednički upravljaju Južnoafrička Republika i Botswana. Rijeka Oranje je najveći vodotok u provinciji, ona teče kroz provinciju od istoka prema zapadu, njene vode se koriste za navodnjavanje. Uz Oranje drugi važni vodotok je njena desna pritoka Vaal, koja uvire u Oranje pored grada Douglasa na istoku.

Administrativna podjela provincije

Klima
-----

Sjeverni Kaap ima vruću i suhu polupustinjsku klimu, sa vrlo malo oborina, koje iznose oko 100 mm na zapadu do 350 mm na istoku. Ljeta su pakleno vruća osobito uz granicu sa Namibijom gdje zna biti i više od 40 °C. Zimi je čest mraz, a ima i snijega na jugu u kraju Sutherland, gdje temperatura padne i do -10 °C. Oštra rijetka trava i trnje su jedina vegetacija u većini provincije.

Stanovništvo
------------

Prema popisu iz 2001. u provinciji je živjelo 822 727 stanovnika, a prema procjeni iz 2009. u provinciji živi 1 147 600 stanovnika , po tom kriteriju je najrjeđe naseljena južnoafrička provincija. Polovina stanovnika su obojani, trećina su crnci a bijelaca ima oko 1/10, Dvije trećine stanovnika govori afrikaans, tswanu govori oko 1/5, a ostali xhosu i engleski. Više od dvije trećine stanovništva živi u gradovima, od kojih su najveći Kimberley i Uppington.

Privreda
--------

Tipični pejzaž provincije
Navodnjavana polja u provinciji
Stočarstvo je važna grana privrede, ove provincije, osobito ovčarstvo, na jugu prevladava uzgoj sorte merino, a na sjeveru - karakul. Goveda, svinje i konji se uzgajaju po cijeloj provinciji. U dijelovima koji se navodnjavaju uzgaja se pšenica, stočna hrana, pamuk, kikiriki, agrumi i grožđe (većina vinograda je na sjeveru).

Najprofitabilnija grana privrede je rudarstvo, većina rudnika bakra nalazi se oko gradića Nababeep, Okiep i Aggeneys. Dijamanata ima po cijeloj provinciji, većina današnih rudnika dijamanata i ostalog drugog kamenja nalazi se u pustinjskom kraju Namaqualand na zapadu, uz atlantsku obalu. Provincijsko središte Kimberley, na istoku, bio je donedavno poznat po svojim bogatim rudnicima dijamanata, danas je još uvijek centar za brušenje, rezanje i trgovanje dijamantima. U Sjevernom Kaapu se kopa gotovo sva količina južnoafričkog mangana, ekspoatira se i volfram, cink, olovo, azbest, željezna ruda i vapnenac.

Izvori
------

1. ↑  Northern Cape Premier
2. 1 2 3 4 5 6 7 8 9 10 11 12  „*North Cape*" (engleski). Encyclopædia Britannica. Pristupljeno 23. 02. 2012.
3. 1 2  „*The nine provinces of South Africa*" (engleski). Brand South Africa. Pristupljeno 11. 02. 2012. [*mrtav link*]
4. ↑  „*Census 2001 at a glance*" (engleski). South Africa/Population Census. Arhivirano iz originala na datum 2005-12-12. Pristupljeno 15. 02. 2012.

Vanjske veze
------------

***Sjeverni Kaap*** na Wikimedijinoj ostavi

* Službene stranice provincijske vlade ()
* *Sjeverni Kaap* na portalu Encyclopædia Britannica ()

| * p
* r
* u
Provincije Južne Afrike |
| --- |
| Gauteng • Istočni Kaap • KwaZulu-Natal • Limpopo • Mpumalanga • Sjeverni Kaap • Sjeverozapad • Slobodna Država • Zapadni Kaap |  |